CELEX: 52016PC0080
Language: ro
Date: 2016-02-10
Title: Propunere de DECIZIE DE PUNERE ÎN APLICARE A CONSILIULUI privind suspendarea temporară a transferului a 30 % din numărul de solicitanți care i-a fost alocat Austriei în temeiul Deciziei (UE) 2015/1601 a Consiliului de instituire a unor măsuri provizorii în domeniul protecției internaționale în beneficiul Italiei și al Greciei

COMISIA EUROPEANĂ
            Bruxelles, 10.2.2016
            COM(2016) 80 final
            2016/0045(NLE)
            Propunere de
            DECIZIE DE PUNERE ÎN APLICARE A CONSILIULUI
            privind suspendarea temporară a transferului a 30 % din numărul de solicitanți care i-a fost alocat Austriei în temeiul Deciziei (UE) 2015/1601 a Consiliului de instituire a unor măsuri provizorii în domeniul protecției internaționale în beneficiul Italiei și al Greciei
            
               
         
         
            
               EXPUNERE DE MOTIVE
            
            
               1.CONTEXT
            
            
               1.1. Articolul 78 alineatul (3) din tratat și actualele mecanisme temporare de transfer 
            
            
               
                  Ca parte a politicii comune în domeniul azilului, articolul 78 alineatul (3) din Tratatul privind funcționarea Uniunii Europene (TFUE) prevede un temei juridic specific pentru a face față situațiilor de urgență. Pe baza unei propuneri din partea Comisiei Europene, acesta permite Consiliului ca, după consultarea Parlamentului European, să adopte măsuri provizorii în beneficiul statului membru (statelor membre) care se confruntă cu o situație de urgență caracterizată de un aflux brusc de resortisanți din țări terțe în unul sau mai multe state membre. Măsurile provizorii prevăzute la articolul 78 alineatul (3) din TFUE au un caracter excepțional. Acestea pot fi aplicate numai dacă este atins un anumit prag al urgenței și gravității problemelor create în sistemul (sistemele) de azil al (ale) statului membru (statelor membre) de un aflux brusc de resortisanți ai unor țări terțe. 
               
               
                  În temeiul articolului 78 alineatul (3) din TFUE, Consiliul a adoptat două decizii de instituire a unor măsuri provizorii în domeniul protecției internaționale în beneficiul Italiei și al Greciei. În Decizia (UE) 2015/1523 a Consiliului
                     1
                   se prevede că 40 000 de solicitanți de protecție internațională urmează să fie transferați din Italia și Grecia către celelalte state membre. În Decizia (UE) 2015/1601 a Consiliului
                     2
                   se prevede că 120 000 de solicitanți de protecție internațională urmează să fie transferați din Italia și Grecia și din alte state membre în cazul în care statele respective se confruntă cu o situație de urgență.
               
               
                  În Decizia (UE) 2015/1601 a Consiliului se prevede că 3 551 de persoane sunt alocate Austriei în vederea transferului din Italia și Grecia. 
               
               
                  În conformitate cu articolul 4 alineatul (5) din Decizia 2015/1601, în circumstanțe excepționale, până la 26 decembrie 2015, un stat membru poate să notifice Consiliului și Comisiei faptul că, temporar, nu este în măsură să participe la procesul de transfer a până la 30 % din numărul solicitanților care i-a fost alocat în conformitate cu alineatul (1), prezentând motive justificate în mod corespunzător compatibile cu valorile fundamentale ale Uniunii consacrate la articolul 2 din Tratatul privind Uniunea Europeană. Comisia ar trebui să evalueze motivele invocate și să prezinte propuneri Consiliului în ceea ce privește suspendarea temporară a transferului a până la 30 % din numărul solicitanților care i-a fost alocat statului membru respectiv în conformitate cu alineatul (1). Atunci când se justifică, Comisia poate propune prelungirea termenului pentru transferul numărului de solicitanți alocat rămas cu până la 12 luni peste data menționată la articolul 13 alineatul (2).
               
               
                  Prin scrisoarea din 16 decembrie 2015, Austria a notificat Comisiei și Consiliului că se confruntă cu o situație care corespunde celei menționate la articolul 4 alineatul (3) din Decizia (UE) 2015/1601 a Consiliului din 22 septembrie 2015 de instituire a unor măsuri provizorii în domeniul protecției internaționale în beneficiul Italiei și al Greciei, prezentând o serie de motive și solicitând o adaptare a mecanismului de transfer în beneficiul Austriei. Prin scrisoarea din 22 decembrie 2015, Austria a solicitat, în temeiul articolului 4 alineatul (5) din Decizia (UE) 2015/1601 a Consiliului, să beneficieze de suspendarea temporară a transferului a până la 30 % din numărul de solicitanți care i-a fost alocat în conformitate cu Decizia (UE) 2015/1601 a Consiliului și de prelungirea termenului pentru transferul numărului de solicitanți alocat rămas cu 12 luni după data menționată la articolul 13 alineatul (2) din Decizia (UE) 2015/1601 a Consiliului.
               
            
            
               1.2. Declanșarea aplicării articolului 4 alineatul (5) din Decizia (UE) 2015/1601 a Consiliului în privința Austriei
            
            
               
                  Austria se confruntă cu circumstanțe excepționale, aflându-se într-o situație de urgență caracterizată de un aflux brusc de resortisanți ai țărilor terțe pe teritoriul său. 
               
               
                  Creșterea considerabilă a cazurilor de trecere neregulamentară a frontierei în UE și a deplasărilor secundare în întreaga Europă a condus la o creștere puternică a numărului de solicitanți de protecție internațională în Austria. 
               
               
                  Cifrele Eurostat confirmă o creștere importantă a numărului de solicitanți de azil în Austria. Numărul de solicitanți de protecție internațională a crescut cu peste 230 %, de la 23 835 de solicitanți în perioada 1 ianuarie-30 noiembrie 2014, la 80 880 de solicitanți în perioada 1 ianuarie-30 noiembrie 2015, numărul lunar de solicitanți de protecție internațională ajungând la peste 10 000 începând din luna septembrie. Datele furnizate de EASO pentru lunile decembrie 2015 și ianuarie 2016 indică o scădere a numărului de solicitanți de protecție internațională, la fel ca în mai multe alte state membre, acest număr fiind de 8 392 și, respectiv, 5 887 de solicitanți. Cifrele pentru aceste două luni sunt, cu toate acestea, mai ridicate decât cifrele lunare corespunzătoare din anul precedent.
               
               
                  În 2015, Austria a înregistrat, după Suedia, al doilea cel mai mare număr de solicitanți de protecție internațională pe cap de locuitor din UE (9 421 de solicitanți la un milion de locuitori, pe baza datelor disponibile din partea Eurostat).
               
               
                  Situația descrisă mai sus a pus o presiune semnificativă asupra sistemului de azil austriac, cu grave consecințe de ordin practic pe teren în ceea ce privește condițiile de primire și capacitatea sistemului de azil de a soluționa cererile. 
               
               
                  Prin urmare, actuala situație în materie de migrație din Austria și presiunea asupra capacității acesteia de a procesa cererile de protecție internațională și de a oferi condiții de primire adecvate persoanelor care au o nevoie clară de protecție internațională impun suspendarea temporară a transferului a până la 30 % din numărul de solicitanți alocat Austriei în temeiul Deciziei (UE) 2015/1601 a Consiliului. 30 % din numărul de solicitanți alocat Austriei în temeiul Deciziei (UE) 2015/1601 a Consiliului reprezintă 1 065 de persoane. 
               
               
                  Pentru a contribui la atenuarea presiunii semnificative cu care se confruntă Austria, ar trebui să se acorde suspendarea temporară, pentru o perioadă de un an, a transferului a 30 % din numărul de solicitanți care i-a fost alocat Austriei ca stat membru de transfer, în temeiul Deciziei (UE) 2015/1601 a Consiliului. 
               
               
                  Austria are în continuare obligația de a transfera cu rapiditate și cu regularitate numărul de solicitanți alocat rămas (2 486 de solicitanți) până la 26 septembrie 2017, dată până la care se aplică Decizia (UE) 2015/1601 a Consiliului. 
               
               
                  Suspendarea pentru 12 luni a transferului a 30 % din numărul de solicitanți constituie o măsură suficientă și proporționată ca reacție la situația din Austria. Prelungirea termenului pentru transferul numărului de solicitanți alocat rămas după data prevăzută la articolul 13 alineatul (2) din Decizia (UE) 2015/1601 a Consiliului nu ar fi justificată. Este esențial ca transferul din Italia și Grecia să aibă loc cu rapiditate și cu regularitate până la 26 septembrie 2017, pentru a reduce efectiv presiunea exercitată asupra Italiei și Greciei de situația de urgență actuală.
               
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
         
         
            
               2.1. Rezumatul acțiunii propuse
            
            
               
                  Pentru a sprijini Austria să facă față mai bine situației de urgență caracterizate de un aflux brusc de resortisanți ai țărilor terțe pe teritoriul său, propunerea de decizie de punere în aplicare a Consiliului prevede suspendarea temporară, pentru o perioadă de un an, a transferului a până la 30 % din numărul de solicitanți alocat Austriei în temeiul Deciziei (UE) 2015/1601 a Consiliului. 
               
               
                  Austria are în continuare obligația de a transfera pe teritoriul său, din Italia și Grecia, 3 551 de persoane în temeiul Deciziei (UE) 2015/1601 a Consiliului, în termenul stabilit la articolul 13 alineatul (2) din decizia respectivă.
               
               
                  Prezenta decizie de punere în aplicare a Consiliului nu afectează situația resortisanților țărilor terțe care au fost deja transferați în Austria în temeiul Deciziei (UE) 2015/1601 a Consiliului. 
               
            
            
               2.2. Temeiul juridic și alegerea instrumentului
            
            
               
                  Temeiul juridic al propunerii de decizie de punere în aplicare a Consiliului îl constituie articolul 4 alineatul (5) din Decizia (UE) 2015/1601 a Consiliului. 
               
               
                  În conformitate cu articolul 4 alineatul (7) din Decizia (UE) 2015/1601 a Consiliului, instrumentul propus este o decizie de punere în aplicare a Consiliului.
               
            
            
               2.3. Subsidiaritatea 
            
            
               
                  Titlul V din TFUE privind spațiul de libertate, securitate și justiție conferă Uniunii Europene anumite competențe în domeniile menționate. Aceste competențe trebuie exercitate în conformitate cu articolul 5 din Tratatul privind Uniunea Europeană, și anume numai dacă și în măsura în care obiectivele acțiunii preconizate nu pot fi realizate în mod satisfăcător de statele membre, dar, datorită dimensiunilor și efectelor acțiunii preconizate, pot fi realizate mai bine la nivelul Uniunii Europene.
               
               
                  În acest domeniu, Uniunea Europeană și-a exercitat competențele menționate prin adoptarea Deciziei (UE) 2015/1601 a Consiliului. Prezenta acțiune constă în suspendarea unor obligații ale unui stat membru prevăzute în decizia menționată, ca urmare a unor circumstanțe excepționale și, prin urmare, poate fi realizată doar de Uniunea Europeană. 
               
            
            
               2.4. Proporționalitatea 
            
            
               
                  Având în vedere caracterul urgent și gravitatea situației create de afluxul descris mai sus, suspendarea parțială, în privința Austriei, a acțiunii la nivelul UE desfășurate în prezent nu depășește ceea ce este necesar pentru a atinge obiectivul de soluționare eficace a situației. Suspendarea se referă numai la Austria, este parțială și temporară și nu afectează drepturile solicitanților de protecție internațională care ar putea fi transferați în Austria înainte de adoptarea prezentei propuneri.
               
            
            
               2.5. Impactul asupra drepturilor fundamentale 
            
            
               
                  Drepturile fundamentale, astfel cum sunt prevăzute în Carta drepturilor fundamentale a UE („Carta”), ale solicitanților de protecție internațională care intră în domeniul de aplicare al Deciziei (UE) 2015/1601 a Consiliului nu sunt afectate. Suspendarea parțială a obligațiilor unui stat membru de transfer se referă doar la Austria, este temporară și nu afectează solicitanții care ar putea să fi fost transferați în Austria înainte de adoptarea prezentei propuneri.
               
            
            
               3.IMPLICAȚII BUGETARE
            
            
               
                  Propunerea nu generează costuri suplimentare pentru bugetul UE.
               
            
            
               2016/0045 (NLE)
            
            
               Propunere de
            
            
               DECIZIE DE PUNERE ÎN APLICARE A CONSILIULUI
            
            
               privind suspendarea temporară a transferului a 30 % din numărul de solicitanți care i-a fost alocat Austriei în temeiul Deciziei (UE) 2015/1601 a Consiliului de instituire a unor măsuri provizorii în domeniul protecției internaționale în beneficiul Italiei și al Greciei
            
         
         
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, 
            
            
               având în vedere Decizia (UE) 2015/1601 a Consiliului din 22 septembrie 2015 de instituire a unor măsuri provizorii în domeniul protecției internaționale în beneficiul Italiei și al Greciei
                  3
               , în special articolul 4 alineatele (5) și (7),
            
            
               având în vedere propunerea Comisiei Europene,
            
            
               întrucât:
            
            
               (1)În temeiul articolului 78 alineatul (3) din TFUE, Consiliul a adoptat două decizii de instituire a unor măsuri provizorii în domeniul protecției internaționale în beneficiul Italiei și al Greciei. În Decizia (UE) 2015/1523 a Consiliului
                  4
                se prevede că 40 000 de solicitanți de protecție internațională urmează să fie transferați din Italia și Grecia către celelalte state membre. În Decizia (UE) 2015/1601 a Consiliului se prevede că 120 000 de solicitanți de protecție internațională urmează să fie transferați din Italia și Grecia către alte state membre.
            
            
               (2)Decizia (UE) 2015/1601 a Consiliului a avut drept temei articolul 78 alineatul (3) din TFUE, fiind adoptată din cauza unei situații de urgență caracterizate de un aflux brusc de resortisanți ai țărilor terțe în Italia și Grecia și a necesității urgente de a acorda acestor state membre un ajutor rapid, în conformitate cu principiul solidarității și al distribuirii echitabile a răspunderii între statele membre. În decizia menționată se prevede că fiecare stat membru ar trebui să se asigure că transferul are loc cu regularitate, fără întârziere și la un nivel suficient.
            
            
               (3)În conformitate cu articolul 4 alineatul (5) din Decizia (UE) 2015/1601 a Consiliului, în circumstanțe excepționale, până la 26 decembrie 2015, un stat membru poate să notifice Consiliului și Comisiei faptul că, temporar, nu este în măsură să participe la procesul de transfer a până la 30 % din numărul solicitanților care i-a fost alocat în conformitate cu alineatul (1), prezentând motive justificate în mod corespunzător compatibile cu valorile fundamentale ale Uniunii consacrate la articolul 2 din Tratatul privind Uniunea Europeană (Tratatul UE). Comisia ar trebui să evalueze motivele invocate și să prezinte propuneri Consiliului în ceea ce privește suspendarea temporară a transferului a până la 30 % din numărul solicitanților care i-a fost alocat statului membru respectiv în conformitate cu articolul 4 alineatul (1) din Decizia (UE) 2015/1601 a Consiliului. Atunci când se justifică, Comisia poate propune prelungirea termenului pentru transferul numărului de solicitanți alocat rămas cu până la 12 luni peste data menționată la articolul 13 alineatul (2) din Decizia (UE) 2015/1601 a Consiliului.
            
            
               (4)Austria se confruntă cu circumstanțe excepționale, aflându-se într-o situație de urgență caracterizată de un aflux brusc de resortisanți ai țărilor terțe pe teritoriul său. 
            
            
               (5) Creșterea considerabilă a cazurilor de trecere neregulamentară a frontierei în UE și a deplasărilor secundare în întreaga Europă a condus la o creștere importantă a numărului de solicitanți de protecție internațională în Austria. 
            
            
               (6) Cifrele Eurostat confirmă creșterea importantă a numărului de solicitanți de azil în Austria. Numărul de solicitanți de protecție internațională a crescut cu peste 230 %, de la 23 835 de solicitanți în perioada 1 ianuarie-30 noiembrie 2014, la 80 880 de solicitanți în perioada 1 ianuarie-30 noiembrie 2015, numărul lunar de solicitanți de protecție internațională ajungând la peste 10 000 începând din luna septembrie. În ciuda unei scăderi a numărului de solicitanți în decembrie 2015 și ianuarie 2016 în comparație cu lunile anterioare, pe baza datelor EASO, cifrele rămân la un nivel ridicat.
            
            
               (7) În 2015, Austria a înregistrat, după Suedia, al doilea cel mai mare număr de solicitanți de protecție internațională pe cap de locuitor din UE (9 421 de solicitanți la un milion de locuitori, pe baza datelor disponibile din partea Eurostat).
            
            
               (8) Situația descrisă mai sus a pus o presiune semnificativă asupra sistemului de azil austriac, cu grave consecințe de ordin practic pe teren în ceea ce privește condițiile de primire și capacitatea sistemului de azil de a soluționa cererile. 
            
            
               (9) Prin urmare, actuala situație în materie de migrație din Austria și presiunea asupra capacității acesteia de a procesa cererile de protecție internațională și de a oferi condiții de primire adecvate persoanelor care au o nevoie clară de protecție internațională justifică suspendarea temporară, pentru o perioadă de un an, a transferului a 30 % din numărul de solicitanți alocat Austriei în temeiul Deciziei (UE) 2015/1601 a Consiliului, ceea ce înseamnă 1 065 de solicitanți. 
            
            
                (10) În cursul perioadei în care se aplică suspendarea temporară, Austria are în continuare obligația de a transfera cu rapiditate și cu regularitate numărul de solicitanți alocat rămas. 
            
            
                (11) Suspendarea pentru un an a transferului a 30 % din numărul de solicitanți constituie o măsură suficientă și proporționată ca reacție la situația din Austria. Prelungirea termenului pentru transferul numărului de solicitanți alocat rămas dincolo de data prevăzută la articolul 13 alineatul (2) din Decizia (UE) 2015/1601 a Consiliului nu ar fi justificată. Este esențial ca transferul din Italia și Grecia să aibă loc cu rapiditate și cu regularitate până la 26 septembrie 2017, pentru a reduce efectiv presiunea exercitată asupra Italiei și Greciei de situația de urgență actuală.
            
            
               (12)Deoarece obiectivele prezentei decizii de punere în aplicare a Consiliului nu pot fi realizate în mod satisfăcător de către statele membre, dar, datorită dimensiunilor și efectelor acțiunii, pot fi realizate mai bine la nivelul Uniunii, aceasta poate adopta măsuri, în conformitate cu principiul subsidiarității, astfel cum este prevăzut la articolul 5 din Tratatul UE. În conformitate cu principiul proporționalității, astfel cum este prevăzut la articolul menționat, prezenta decizie de punere în aplicare a Consiliului nu depășește ceea ce este necesar pentru realizarea obiectivelor menționate. 
            
            
               (13)Prezenta decizie de punere în aplicare a Consiliului respectă drepturile fundamentale și principiile recunoscute de Carta drepturilor fundamentale a Uniunii Europene. 
            
            
               (14)Deoarece nu participă la Decizia (UE) 2015/1601 a Consiliului, Regatul Unit nu participă la adoptarea prezentei decizii de punere în aplicare a Consiliului, nu are obligații în temeiul acesteia și nu face obiectul aplicării sale.
            
            
               (15)Deoarece nu participă la Decizia (UE) 2015/1601 a Consiliului, Irlanda nu participă la adoptarea prezentei decizii de punere în aplicare a Consiliului, nu are obligații în temeiul acesteia și nu face obiectul aplicării sale.
            
         
         
            
               (16)În conformitate cu articolele 1 și 2 din Protocolul (nr. 22) privind poziția Danemarcei, anexat la Tratatul UE și la TFUE, Danemarca nu participă la adoptarea prezentei decizii de punere în aplicare a Consiliului, nu are obligații în temeiul acesteia și nu face obiectul aplicării sale. 
            
            
               (17)Având în vedere caracterul urgent al situației, prezenta decizie de punere în aplicare a Consiliului ar trebui să intre în vigoare în ziua următoare datei publicării în Jurnalul Oficial al Uniunii Europene,
            
            
               ADOPTĂ PREZENTA DECIZIE: 
            
            
               Articolul 1
            
            
               Transferul în Austria a unui număr de 1 605 de solicitanți, care i-a fost alocat în temeiul Deciziei (UE) 2015/1601 a Consiliului se suspendă până la ... [un an de la data adoptării prezentei decizii de punere în aplicare a Consiliului]. 
            
            
               Articolul 2
            
            
               Prezenta decizie intră în vigoare în ziua următoare datei publicării în Jurnalul Oficial al Uniunii Europene.
            
            
               Adoptată la Bruxelles,
            
            
               
                     Pentru Consiliu,
               
               
                     Președintele
               
            
         
         
            
                  
                     (1)
                  Decizia (UE) 2015/1523 a Consiliului din 14 septembrie 2015 de instituire a unor măsuri provizorii în domeniul protecției internaționale în beneficiul Italiei și al Greciei, JO L 239, 15.9.2015, p. 146.
               
               
                  
                     (2)
                  Decizia (UE) 2015/1601 a Consiliului din 22 septembrie 2015 de instituire a unor măsuri provizorii în domeniul protecției internaționale în beneficiul Italiei și al Greciei, JO L 248, 24.9.2015, p. 80.
               
               
                  
                     (3)
                  JO L 248, 24.9.2015, p. 80.
               
               
                  
                     (4)
                  Decizia (UE) 2015/1523 a Consiliului din 14 septembrie 2015 de instituire a unor măsuri provizorii în domeniul protecției internaționale în beneficiul Italiei și al Greciei, JO L 239, 15.9.2015, p. 146.